TOT สรุปพันธมิตรธุรกิจ ก.ค.นี้ ADVANC-LOXLEY-SAMART-TRUE เสนอตัว
TOT สรุปพันธมิตรธุรกิจ ก.ค.นี้ ADVANC-LOXLEY-SAMART-TRUE เสนอตัว
26 มิ.ย. 2558

แหล่งข่าวจากผู้บริหาร บริษัท ทีโอที จำกัด (มหาชน) หรือ TOT เปิดเผยว่า คาดว่าภายในเดือน ก.ค.นี้บริษัทน่าจะได้ข้อสรุปการคัดเลือกบริษัทเอกชนเข้ามาร่วมเป็นพันธมิตรทางยุทธศาสตร์ของทีโอที เพื่อร่วมกันเน้นพัฒนาธุรกิจด้านต่าง ๆ โดยเฉพาะด้านโทรคมนาคมและบรอดแบนด์
โดยขณะนี้มีบริษัทที่เสนอตัวเข้ามา 5 รายแล้ว ได้แก่ บริษัท แอดวานซ์ อินโฟร์ เซอร์วิส จำกัด (มหาชน)  หรือ ADVANC, บริษัท ล็อกซเล่ย์ จำกัด (มหาชน) หรือ LOXLEY, บริษัท สามารถคอร์ปอเรชั่น จำกัด (มหาชน) หรือ SAMART, บริษัท ทรู คอร์ปอเรชั่น จำกัด (มหาชน) หรือ TRUE และ บริษัท โมบาย แอลทีดี ทั้งนี้ การหาพันธมิตรเป็นหนึ่งในแผนฟื้นฟูกิจการของทีโอทีเพื่อพลิกฟื้นธุรกิจ(Turnaround)
โดยทีโอทีมองแผนงานในระยะยาวองค์กรจะเน้นธุรกิจโทรศัพท์เคลื่อนที่ ควบคู่ไปกับธุรกิจบรอดแบนด์ โดยบริษัทได้บริหารโทรศัพท์คลื่นความถี่ 2100 MHz ที่มีจำนวน 5,000 สถานีฐาน ซึ่งมี Capacity รองรับลูกค้าได้ 5-6 แสนราย แต่ปัจจุบันมีลูกค้าอยู่เพียงจำนวนไม่กี่พันราย ในปีนี้จึงคาดว่าจะขาดทุนเป็นหลักหมื่นล้านบาท จากปี 57 มีกำไร 1.8 พันล้านบาท เนื่องจากรายได้สัมปทานลดลงและจะหมดลงในเดือน ก.ย.58 ขณะที่มีค่าใช้จ่ายธุรกิจโมบาย 300 ล้านบาท/เดือน อย่างไรก็ดี ธุรกิจบรอดแบนด์ยังมีกำไรอยู่ 
ทั้งนี้ ทีโอทีได้ปรับโครงสร้างธุรกิจแบ่งเป็น 6 กลุ่ม ได้แก่ 1.กลุ่มโครงสร้างพื้นฐาน ดำเนินธุรกิจให้บริการแก่ผู้ประกอบการ ด้วยการให้เช่าเคเบิลใยแก้วนำแสง ให้บริการความยาวคลื่น และวงจรสื่อสัญญาณด้วยการรับประกันคุณภาพ 2.กลุ่มเสาโทรคมนาคม ดำเนินธุรกิจให้บริการ เช่าใช้พื้นที่สำหรับติดตั้งสายส่งสัญญาณ จานรับส่งสัญญาณโทรคมนาคมและอุปกรณ์อื่นที่เกี่ยวข้อง 3.กลุ่มอินเทอร์เน็ตเกตเวย์ และเคเบิลใต้น้ำระหว่างประเทศ เช่น วงจรเช่าระหว่างประเทศ (IPSL) วงจรส่วนบุคคลระหว่างประเทศ
ส่วนกลุ่มโทรศัพท์ ดำเนินธุรกิจให้บริการโทรศัพท์เคลื่อนที่ครบวงจร ทั้งบริการสื่อสารทางเสียงและบริการสื่อสารข้อมูลความเร็วสูงเคลื่อนที่ 5.กลุ่มโทรศัพท์ประจำที่และอินเทอร์เน็ตบรอดแบนด์ ดำเนินธุรกิจให้บริการโทรศัพท์ ประจำที่สื่อสารแบบมีสายหรือไร้สาย เช่น โทรศัพท์ประจำที่ โทรศัพท์สาธารณะ โทรศัพท์ระหว่างประเทศ บริการบรอดแบนด์ไร้สาย เอฟทีทีเอ็กซ์ เอดีเอสแอล ไว-ไฟ ไว-เน็ต และ 6.กลุ่มบริการด้านไอที ไอดีซี คลาวด์ ดำเนินธุรกิจอินเทอร์เน็ตศูนย์ข้อมูล(DATA Center)